2015. november 3-án nagy megtiszteltetésben volt részem: meghívott zsűritagként részt vehettem a kincsesbányai Kazinczy Ferenc Általános Iskola diákjainak rendezett énekversenyen.

A versenyző tanulók nagy izgalommal várták a megmérettetést, de mielőtt sor kerülhetett volna a versenydalok előadására a rendezvény szervezője és egyben háziasszonya, Vargáné Gáspár Zita egy új népdalt tanított meg az egybegyűlt kicsiknek és nagyoknak. Nagyon jó ötlet volt, hiszen oldotta a versengő diákokban a feszültséget, illetve egyúttal be is énekeltette őket. Vidámságban nem volt hiány, hiszen ezt követően egy szép hangú kisfiú, Varga Bálint tréfás bordalokkal örvendeztette meg a hallgatóságot a verseny megnyitóján.

Ezt követően a versengő diákoké lett a „színpad”, akik természetesen izgultak, amikor előadták az általuk választott dalokat. Nagyon tetszett a tanulók bátor kiállása, mert - mint megtudtam – önállóan, tanári segítség nélkül készültek fel, és mutatták meg nekünk - az esetleges hibákat is „felvállalva” -, hogy mit tudnak. Szép produkciókat hallhattunk valamennyien, akik jelen voltunk.

Nagyon jó volt látni, hogy az éneklés mennyi gyermek kifejezőeszköze, és csak remélni lehet, hogy ez így is marad. Bizakodom, hogy velük, és minél több énekelni szerető társukkal találkozhatom hasonló rendezvényeken!

Köszönettel:

Fersch Andrea